ดีอีเอส เตือน อย่าหลงเชื่อมิจฉาชีพส่ง sms และอีเมล์จากธนาคารหรือองค์กรต่างๆ หลอกลวง
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า จากการที่ประชาชนได้รับ SMS และอีเมล์ ของธนาคารหรือองค์กรต่างๆ พร้อมการแนบลิ้งค์มาเหมือนกับธนาคารหรือองค์กรต่างๆ โดยไม่ผ่านเครือข่ายของผู้ให้บริการที่กำลังระบาดจำนวนมากนั้น ธนาคารแห่งประเทศไทยและดีอีเอส ขอแจ้งเตือนภัยจากมิจฉาชีพดังกล่าว ย้ำให้ประชาชนที่ได้รับ SMS และอีเมล์ ไม่ให้ตกเป็นเหยื่อหลงเชื่อคิดว่าเป็นข้อความจากธนาคารจริง ทั้งนี้ หากท่านได้รับ SMS ใด ๆ จากธนาคาร แล้วมีการแนบลิงก์มาด้วย ให้สงสัยทันทีว่าเป็นมิจฉาชีพแน่นอน เนื่องจากปัจจุบันธนาคารได้ยกเลิกการส่งลิงก์ใด ๆ ผ่าน SMS ตามนโยบายธนาคารแห่งประเทศไทย สำหรับผู้ที่ได้รับ SMS หรือ อีเมล์ จากธนาคาร หรือ องค์กรต่างๆ จากมิจฉาชีพ สามารถแจ้งความผ่านศูนย์รับแจ้งความออนไลน์ผ่านทางเว็บไซต์ www.thaipolice online.com หรือ โทร 1441 ตลอด 24 ชั่วโมง เพื่อระงับธุรกรรมได้ทันทีที่ตรวจพบ โดยหน่วยงานที่เกี่ยวข้องทั้งสำนักงานตำรวจแห่งชาติ , สมาคมธนาคารไทย และสมาคมสถาบันการเงินของรัฐ จะเร่งตอบสนองต่อข้อมูลที่ได้จากการแจ้งความออนไลน์ที่เป็นช่องทางที่จัดขึ้น ตลอด 24 ชั่วโมง เพื่อระงับการทำธุรกรรมได้ทันทีที่ตรวจพบ